**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

### Д О К Л А Д

**ОТ**

**ЕМИЛ ДИМИТРОВ - МИНИСТЪР НА ОКОЛНАТА СРЕДА И ВОДИТЕ**

**Относно:** *проект на Национален план за управление на отпадъците за периода 2021 – 2028 г.*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), представям на Вашето внимание проект на Национален план за управление на отпадъците за периода 2021 – 2028 г.

Проектът на Национален план за управление на отпадъците (НПУО) е разработен в съответствие с чл. 28 и чл.29 от РДО и чл. 49 и чл.50 от ЗУО. При разработването на НПУО са взети предвид, освен законовите изисквания, и редица европейски и национални програмни и методически документи, в т.ч:

• Методологичните бележки на ЕК, ГД”Околна среда”: „Изготвяне на план за управление на отпадъците“, 2012 г.

• Методология за стратегическо планиране в Р.България, април 2010 г., Съвет за административна реформа

• Подходът за разработване на НПУО е съобразен и с изискването такъв вид документ да е достъпен за разбиране от страна на неспециалисти и на широката общественост и същевременно да предоставя възможност на тесните специалисти да получат по-подробна информация чрез приложения към основния текст на аналитичната част.

НПУО е част от цялостната национална система за планиране. При разработване на плана са взети предвид основните постановки за развитието на България с хоризонт към 2030: Национална програма за развитие (НПР 2030), Национална програма за подобряване качеството на атмосферния въздух (2018-2024), Национална програма за контрол на замърсяването на въздуха (2020-2030), Трети национален план за действие по изменение на климата за периода 2013-2020 г. и др.

НПУО е план на прехода от управление на отпадъците към ефективно използване на отпадъците като ресурс и устойчиво развитие чрез предотвратяване на образуването им.

Планът ще подпомага централните и местните власти за концентрация на ограничените ресурси към приоритетни за финансиране проекти в сферата на управление на отпадъците от национални и европейски източници на финансиране.

НПУО съдържа следните части:

* Основни изводи от анализа на състоянието и управлението на отпадъците
* SWOT анализ на Сектор "Отпадъци";
* Цели на НПУО 2021-2028 г. и програми за тяхното постигане;
* Национална програма за предотвратяване на образуването на отпадъци (НППОО);
* Подпрограма за предотвратяване на образуването на хранителни отпадъци;
* Програма за достигане на целите за подготовка за повторна употреба и за рециклиране на битовите отпадъци;
* Програма за достигане на целите за рециклиране и оползотворяване на строителни отпадъци и отпадъци от разрушаване на сгради;
* Програма за достигане на целите за рециклиране и оползотворяване на МРО;
* Подпрограма за управление на опаковките и отпадъците от опаковки;
* Програма за намаляване на количествата и на риска от депонираните битови отпадъци;
* Координация с други планове и програми;
* Система за отчет и контрол на изпълнението на НПУО 2021-2028 г.;
* Система за оценка на резултатите и за актуализация на плана.

Генералната стратегическа цел на страната в сферата на управление на отпадъците е: Общество и бизнес, които подобряват прилагането на йерархията на управление на отпадъците във всички процеси.

Формулирани са три стратегическите цели, гарантиращи постигането на генералната стратегическа цел, като следва:

Цел 1: Намаляване на вредното въздействие на отпадъците чрез предотвратяване образуването им и насърчаване на повторното им използване

Цел 2: Увеличаване на количествата на рециклираните и оползотворени отпадъци

Цел 3: Намаляване на количествата и на риска от депонираните битови отпадъци

Направени са прогнози и финансови разчети за необходимите инвестиции за постигане на целите на НПУО.

Изпълнението на програмите с мерки от НПУО ще осигури достигане на националните цели за управление на отпадъците, произтичащи от европейското законодателство и ЗУО.

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам **проектът Национален план за управление на отпадъците за периода 2021 – 2028 г***.* да бъде разгледан и приет на заседание на Министерския съвет.

**ЕМИЛ ДИМИТРОВ**

*МИНИСТЪР НА ОКОЛНАТА СРЕДА И ВОДИТЕ*